KIRJALLINEN KYSYMYS E-3022/02 esittäjä(t): Joke Swiebel (PSE) komissiolle. Direktiivin 2000/78/EY mukainen valtioneläkkeen ikärajan (Alankomaissa 65 vuotta) saavuttamista edeltävä ikäsyistä johtuva irtisanominen.



Virallinen lehti nro 110 E , 08/05/2003 s. 0152 - 0153



KIRJALLINEN KYSYMYS E-3022/02 esittäjä(t): Joke Swiebel (PSE) komissiolle (23. lokakuuta 2002) Aihe: Direktiivin 2000/78/EY mukainen valtioneläkkeen ikärajan (Alankomaissa 65 vuotta) saavuttamista edeltävä ikäsyistä johtuva irtisanominen 1. Onko komissio tietoinen Alankomaissa tehdystä lainsäädäntöehdotuksesta nro 28170 (Wet gelijke behandeling op grond van leeftijd bij arbeid, ikään perustuvaa tasa-arvoista kohtelua työpaikalla koskeva laki), jolla direktiivi 2000/78/EY(1) saatetaan osaksi kansallista lainsäädäntöä ja jolla luodaan puitteet tasa-arvoiselle kohtelulle työssä sekä yhteys perustuslain 1 artiklaan. Lainsäädäntöehdotuksen tarkoituksena on kieltää ikään perustuva erottelu työssä, ammatissa ja ammattikoulutuksessa. Lailla kielletään ikäsyrjintä, mutta työntekijän erottaminen sallitaan erityistapauksissa ennen yleisen vanhuusvakuutuslain mukaista 65 vuoden ikää. 2. Onko komissio pannut merkille Alankomaiden parlamentin alahuoneen edellä mainittuun lakiin tekemää tarkistusta 28170 nro 9? Tämän tarkistuksen mukaan alle 65-vuotiaat työntekijät voitaisiin irtisanoa ikäsyistä, jos työmarkkinaosapuolet hyväksyvät asian. Tarkistukseen ei sisälly mitään objektiivista tapaa varmistaa, ovatko perusteet hyväksyttäviä. 3. Katsooko komissio, että tällainen toiminta on direktiivin 2000/78/EY mukaista? 4. Jos alahuone hyväksyy tämän tarkistuksen, aikooko komissio pyytää asiankuuluvana ajankohtana Alankomailta selvityksen asiasta? (1) EYVL L 303, 2.12.2000, s. 16. Anna Diamantopouloun komission puolesta antama vastaus (13. joulukuuta 2002) Komissio on tietoinen Alankomaiden lakiesityksestä nro 28170 ikään perustuvaa tasa-arvoista kohtelua työpaikalla koskevaksi laiksi, jolla direktiivi 2000/78/EY 27. marraskuuta 2000 saatetaan osaksi kansallista lainsäädäntöä ja jolla luodaan puitteet tasa-arvoiselle kohtelulle työssä. Komissio on myös tietoinen Alankomaiden parlamentin edellä mainittuun lakiesitykseen tekemästä muutoksesta 28170 nro 9, jonka mukaan alle 65-vuotiaat työntekijät voitaisiin irtisanoa ikänsä perusteella, jos työmarkkinaosapuolet niin sopivat. Komissio haluaa muistuttaa, että jäsenvaltioilla on aikaa 2. joulukuuta 2003 saakka saattaa direktiivin 2000/78/EY vaatimukset osaksi kansallista lainsäädäntöä sekä mahdollisuus kolmen vuoden lisäaikaan joulukuusta 2003 alkaen ikää (ja työkyvyttömyyttä) koskevien määräysten osalta. Komissio tutkii direktiivin saattamisen osaksi kunkin jäsenvaltion lainsäädäntöä varmistaakseen, että yhteisön oikeutta noudatetaan kaikilta osin. Mitä tulee arvoisan parlamentin jäsenen esille ottaman asiaan, on huomattava, että viittaus eläkeikään esiintyy ainoastaan direktiivin 2000/78/EY johdanto-osan kappaleissa, eikä direktiivi sisällä sitä koskevia säännöksiä. EY:n tuomioistuin voi siksi noudattaa yleistä ikäsyrjimättömyyden periaatetta eläkkeelle siirtymistä koskevissa kysymyksissä. Tämä tarkoittaa, että ikään perustuva erilainen kohtelu on voitava perustella objektiivisesti ja järkevästi laillisella tavoitteella, jonka saavuttamiseksi käytettyjen keinojen tulee olla asianmukaisia ja välttämättömiä.